**Sturm und Drang** oli Vaasassa vuonna 2004 perustettu ja 2014 hajonnut suomalainen metalliyhtye. Sen tyyli oli hyvin power metal -painotteista, mutta yhtyeen musiikissa oli vaikutteita myös perinteisemmästä heavy metalista ja hard rockista. Suomessa ja muissa Pohjoismaissa yhtyeen levy-yhtiö oli Helsinki Music Company ja muualla Euroopassa saksalainen GUN Records. Yhtye sai aloittaessaan huomiota jäsentensä nuoren iän ansiosta: ensimmäisen levyn ilmestyessä Sturm und Drangin jäsenet olivat 15–16-vuotiaita. Yhtye esiintyi uransa aikana Suomen lisäksi muun muassa Saksassa, Japanissa ja Italiassa. Sturm und Drangin kahta ensimmäistä levyä on myyty yhteensä lähes 100 000 kappaletta.

Historia
--------

### Yhtyeen perustaminen ja ensimmäinen albumi (2004–2007)

Idean yhtyeen perustamisesta saivat laulaja-kitaristi André ja basisti Henrik ollessaan kotimatkalla Judas Priestin konsertista vuonna 2004. Keikan jälkeen pojat päättivät perustaa yhtyeen. He pyysivät mukaan samassa koulussa olleet Callen ja Jepen. Pojat soittivat covereita Callen kellarissa muun muassa Judas Priestiltä ja Diolta. Vain pari viikkoa tämän jälkeen heillä oli ensimmäinen esiintyminen. Esiintymisen jälkeen yhtye tajusi tarvitsevansa toisen kitaristin, joten mukaan pyydettiin Andrén vanha ystävä Alex. Nimensä Sturm und Drang otti Saksassa 1700-luvulla vaikuttaneesta samannimisestä kirjallisuus- ja musiikkiliikkeestä.

Yhtyeen ensimmäinen single, "Rising Son", julkaistiin helmikuussa 2007. Se sijoittui Suomen virallisen singlelistan sijalle neljä. Ensimmäinen albumi, *Learning to Rock*, julkaistiin toukokuussa. Se nousi julkaisuviikollaan Suomen virallisen albumilistan sijalle kolme. Toukokuussa yhtye teki GUN Recordsin kanssa levytyssopimuksen Eurooppaan. Keski-Euroopassa albumi julkaistiin elokuussa ja Japanissa marraskuussa. Suomessa debyyttialbumia myytiin platinalevyyn oikeuttava määrä.

### Kiertueita ja toinen albumi (2008–2009)

Ensimmäiselle Euroopan kiertueelleen yhtye lähti loka-marraskuussa 2007. Yhtye esiintyi Saksassa, Puolassa, Tšekissä, Unkarissa, Itävallassa, Sveitsissä ja Italiassa Apocalyptican ja Stam1nan lämmittelijänä. Vuodeksi 2008 suunniteltu Euroopan-kiertue peruuntui kotimaiden kiireiden takia.

Vuonna 2008 Sturm und Drang äänestettiin vuoden yhtyetulokkaaksi Emma-gaalassa. Yhtyeen toinen albumi, *Rock ’n Roll Children*, julkaistiin marraskuussa 2008. Sitä myytiin Suomessa viikon aikana kultalevyyn oikeuttava määrä, 15 000 kappaletta. Albumi debytoi Suomen albumilistan sijalla kaksi. Japanissa albumi julkaistiin marraskuussa, ja vuoden 2009 alussa muissa Pohjoismaissa ja Keski-Euroopassa. Yhtyeen kaksi ensimmäistä albumia tuotti suomalainen Jimmy Westerlund.

### Tauko ja muutoksia kokoonpanoon (2009–2010)

Yhtye jäi tauolle vuoden 2009 aikana. Tauko venyi suunniteltua pidemmäksi, koska uudelle albumille ei löydetty sopivaa tuottajaa. Monet tuottajista olisivat halunneet tehdä albumin, josta yhtye on helppo tunnistaa. Yhtye itse kuitenkin halusi tehdä jotain erilaista. Lopulta tuottajaksi valittiin yhtyeen aiemmatkin albumit tuottanut Jimmy Westerlund. Alkuvuodesta 2010 yhtyeen basisti Henrik Kurkiala erosi yhtyeestä, ja yhtye alkoi etsiä uutta basistia. Vuoden 2010 syksyllä yhtye löysi uuden basistin, Joel Wendlinin, joka on yhtyeen jäsenten hyvä ystävä. Vuoden 2011 alkupuolella kitaristi Alex Ivars erosi yhtyeestä ja hänen tilalleen otettiin Jani Kuoppamaa.

### Kolmas albumi ja yhtyeen lopettaminen (2011–2014)

Huhtikuussa 2011 yhtye oli äänittänyt kaksi kappaletta tulevalle kolmannelle albumilleen. Maaliskuussa 2012 albumi oli miksausta vaille valmis julkaistavaksi Pohjoismaissa, Keski-Euroopassa ja Japanissa. Yhteensä yhtye teki 30 kappaletta, joista 10 julkaistiin albumilla. 21. syyskuuta 2012 yhtye julkaisi uuden albumin, nimeltään *Graduation Day*. Sen ensimmäinen single on nimeltään "Molly the Murderer". Kappaleen musiikkivideon on ohjannut Marko Mäkilaakso. Albumin toisena singlenä julkaistiin kappale *Goddamn Liar* syyskuussa 2012.

Yhtyeestä tehtiin Like a rockstar -niminen dokumentti vuonna 2014. Dokumentin tuotti Pampas Produktion AB.

Yhtye lopetti vuonna 2014, kun sen jäsenillä alkoi olla muita suunnitelmia.

Maaliskuussa 2019 julkistettiin, että yhtyeen alkuperäisjäsenet André Linman ja Jeppe Welroos tekevät yhdessä duokiertueen nimellä "An Evening With Sturm und Drang featuring André Linman & Jeppe Welroos".

Muuta
-----

Sturm und Drangin suurin taustavaikuttaja on laulaja André Linmanin isä Patrick Linman, joka on soittanut aikaisemmin kasariheviyhtyeessä Not Yet sekä myöhemmin kevyeen musiikkiin keskittyneessä yhtyeessä Place-2-Go. Patrick kirjoitti Andrén kanssa kaikki kappaleet, ja toimi myös yhtyeen managerina. Musiikillisiksi vaikutteikseen Sturm und Drangin jäsenet ovat kertoneet Kissin, Iron Maidenin, Dion ja Judas Priestin.

Jäsenet
-------

### Nykyiset

* André Immanuel Linman – laulu, kitara
* Lars Jesper "Jeppe" Daniel Welroos – koskettimet
* Carl Peter "Calle" Ferdinand Fahllund – rummut, taustalaulu
* Joel Wendlin – basso, taustalaulu
* Jani Kuoppamaa – kitara

### Entiset

* Alexander "Alex" Ivars – kitara, taustalaulu
* Henrik "Henkka" Kurkiala – basso

Diskografia
-----------

### Albumit

* *Learning to Rock* (31.5.2007)
* *Learning to Rock International Edition* (31.10.2007)
* *Rock ’n Roll Children* (12.11.2008)
* Rock ’n Roll Children Special Edition (17.11.2008)
* *Graduation Day* (21.9.2012)

### Singlet

* *Rising Son* (28.2.2007)
* *Forever* (2007) (radio promo)
* *Indian* (2007) (radio promo)
* *Broken* (2.4.2008)
* *Break Away* (3.9.2008) (radio promo)
* *A Million Nights* (24.11.2008)
* *That's the Way I Am* (2009) (radio promo)
* *Molly the Murderer* (2012)
* *Goddamn Liar* (2012)
* *Hysteria* (2013)

### Musiikkivideot

* *Rising Son* (2007)
* *Indian* (2007)
* *Break Away* (2008)
* *A Million Nights* (2008)
* *That's the Way I Am* (2009)
* *Molly the Murderer* (2012)
* *Hysteria* (2013)

Lähteet
-------

1. 1 2  Kohuttu Sturm und Drang nosti Andr\é Linmanin teini-idoliksi, mutta pudotus oli raju - ajautui trubaduuriksi pubin nurkkaan *iltalehti.fi*. Viitattu 4.4.2017.
2. ↑  Sturm und Drang -yhtye tekee paluun
3. ↑  Sturm und Drang – Bio sturmunddrang.fi.  Arkistoitu 20.7.2011. Viitattu 18.8.2012.
4. 1 2 3  Tyyntä myrskyn edellä aamulehti.fi.  Arkistoitu 21.9.2008. Viitattu 22.8.2011.
5. ↑  Sturm und Drangille levytyssopimus Euroopasta mtv3.fi. Viitattu 18.8.2012.
6. 1 2  Sturm und Drang valloittaa Japanin dome.fi. Viitattu 22.8.2011.
7. 1 2  Sturm Und Drangin kultaiset pojat voice.fi. Viitattu 22.8.2011. [vanhentunut linkki]
8. ↑  Koulu, keikat ja soittotreeni täyttävät Sturm und Drangin arjen pohjalainen.fi. Viitattu 22.8.2011.
9. ↑  Sturm und Drang vuoden yhtyetulokas ilkka.fi. Viitattu 22.8.2011.
10. ↑  Uutta Sturm Und Drangia tarjolla digitaalisesti voice.fi. Viitattu 22.8.2011. [vanhentunut linkki]
11. ↑  Lahjat ja unelmat veivät Los Angelesiin pohjalainen.fi. Viitattu 17.7.2012.
12. ↑  Popilta melodiat, heviltä hevi pohjalainen.fi. Viitattu 17.7.2012.
13. 1 2  Uutisarkisto sturmunddrang.fi.  Arkistoitu 20.7.2011. Viitattu 18.8.2012.
14. ↑  Sturm und Drangs gitarrist lämnar bandet yle.fi. Viitattu 11.9.2011. (ruotsiksi)
15. ↑  Sturm und Drangin uusi levy on valmis pohjalainen.fi. Viitattu 6.6.2012.
16. ↑  Sturm und Drangin levy äänitettiin erämökissä - laulaja Losissa! ylex.yle.fi. Viitattu 19.8.2012.
17. ↑  Tauolta palaava Sturm und Drang YleX:lle: Breikki on väärä sana ylex.yle.fi. Viitattu 17.8.2012.
18. ↑  Sturm Und Drang julkaisee tänään odotetun paluualbuminsa - tältä se kuulostaa radionova.fi. Viitattu 22.9.2012.
19. ↑  Tässä on uudistunut Sturm und Drang - Katso kuvat aikuistuneista rokkareista radionova.fi. Viitattu 30.6.2012.
20. ↑  Sini Tarkkinen esiintyy uudella Sturm Und Drang -videolla iltalehti.fi. Viitattu 17.7.2012.
21. ↑  Ensireaktiossa: Sturm Und Drang - Goddamn Liar voice.fi. Viitattu 22.9.2012.
22. ↑
23. ↑  Metalliluolan toimitus: Sturm und Drang -muusikot akustiselle kiertueelle keväällä *Metalliluola*.  19.3.2019. Viitattu 19.3.2019.
24. ↑  Sturm Und Drang -laulaja tekee soololevyn mtv3.fi. Viitattu 18.8.2012.
25. ↑  André Linman city.fi. Viitattu 18.8.2012.
26. ↑  Sturm Und Drang – Hevimaailmaan kouluttautumassa dome.fi. Viitattu 22.8.2011.
27. ↑  Unelmia ja kouluhommia kaleva.fi. Viitattu 22.8.2011. [vanhentunut linkki]

Aiheesta muualla
----------------

* Sturm und Drang Facebookissa
* Sturm und Drang Myspacessa (englanniksi)